Keníumenn ganga til kosninga í dag til þess að kjósa nýjan forseta, þann fimmta í sögu landsins. Samhliða fara einnig fram þing- og sveitastjórnarkosningar.
Tveir pólitískir þungavigtarmenn eru líklegastir til þess að taka við forsetastólnum, Raila Odinga og William Ruto. Uhuru Kenyatta, fráfarandi forseti í Kenía, hefur verið í embætti í tíu ár og má ekki bjóða sig fram aftur.
Frambjóðandinn Raila Odinga er leiðtogi stjórnarandstöðunnar, sem hlaut óvæntan stuðning fráfarandi forseta í aðdraganda kosninganna. Hann er fyrrverandi forsætisráðherra í landinu, en hefur fjórum sinnum áður boðið sig fram og tapað baráttunni um embætti forseta landsins.
William Ruto er hans helsti keppinautur í þetta sinn. Hann er þingmaður og fyrrverandi landbúnaðar- og háskólaráðherra. Hann býður sig fram fyrir flokk sameinaða lýðveldis bandalagsins og hefur heitið því að bæta stöðu verkalýðsins í landinu.
Yfir 22 milljónir manna hafa kosningarétt í Keníu, en íbúar landsins eru um 50 milljónir. Yfir 46 þúsund kjörstaðir opnuðu klukkan þrjú í nótt á íslenskum tíma og áætlað er að þeir loki klukkan tvö síðdegis. Niðurstöður kosninganna verða kynntar á næstu dögum, eigi síðar en 16. ágúst.